Document ID: 32013D0204

KOMISSION PÄÄTÖS,
annettu 25 päivänä huhtikuuta 2013,
tuotetyypissä 20 käytetyn formaldehydin jättämisestä pois biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY liitteestä I, I A tai I B
(tiedoksiannettu numerolla C(2013) 2284)
(ETA:n kannalta merkityksellinen teksti)
(2013/204/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (1) ja erityisesti sen 16 artiklan 2 kohdan,
sekä katsoo seuraavaa:
(1)
Biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta 4 päivänä joulukuuta 2007 annetussa komission asetuksessa (EY) N:o 1451/2007 (2) vahvistetaan luettelo tehoaineista, jotka on arvioitava sen selvittämiseksi, olisiko ne mahdollisesti lisättävä direktiivin 98/8/EY liitteeseen I, I A tai I B.
(2)
Tähän luetteloon kuuluu muun muassa tuotetyypissä 20 (Elintarvike- tai rehuvarastojen säilytysaineet), siten kuin se on määritelty direktiivin 98/8/EY liitteessä V, käytetty formaldehydi (EC-numero 200-001-8, CAS-numero 50-00-0).
(3)
Kaksi yritystä, jäljempänä ’hakijat’, toimittivat Saksalle asiakirjat tuotetyypissä 20 käytetyn formaldehydin arvioimiseksi 31 päivään lokakuuta 2008 mennessä asetuksen (EY) N:o 1451/2007 9 artiklan mukaisesti. Direktiivin 98/8/EY 11 artiklan mukaisesti asiakirjoissa viitattiin kahteen formaldehydiä sisältävään tuotteeseen, jäljempänä ’vertailutuotteet’.
(4)
Komissio ilmoitti hakijoille ja jäsenvaltioille useammassa kokouksessa ja kirjeessä katsovansa, että vertailutuotteet kuuluvat eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (3) soveltamisalaan, minkä vuoksi ne olisi direktiivin 98/8/EY 1 artiklan 2 kohdan o alakohdan nojalla jätettävä kyseisen direktiivin soveltamisalan ulkopuolelle. Komissio totesi, ettei se aio tehdä päätöstä tuotetyypissä 20 käytetyn formaldehydin lisäämisestä direktiivin 98/8/EY liitteeseen I, I A tai I B. Sen vuoksi se kehotti hakijoita keskeyttämään osallistumisensa tarkastusohjelmaan asetuksen (EY) N:o 1451/2007 11 artiklan 1 kohdan mukaisesti ja hakemaan vertailutuotteiden hyväksymistä asetuksen (EY) N:o 1831/2003 mukaisesti. Samalla se lupasi antaa tähän käytännön apua ja tehdä parhaansa markkinahäiriöiden estämiseksi siirryttäessä sääntelyjärjestelmästä toiseen.
(5)
Komission neuvojen mukaisesti yksi hakijoista ilmoitti komissiolle 10 päivänä syyskuuta 2009 aikeestaan keskeyttää osallistumisensa tarkastusohjelmaan asetuksen (EY) N:o 1451/2007 11 artiklan 1 kohdan mukaisesti. Toinen hakija päätti kehotuksesta huolimatta jatkaa osallistumistaan tarkastusohjelmaan.
(6)
Komissio toisti kantansa Saksalle ja jäljellä olevalle hakijalle 25 päivänä toukokuuta 2010 osoittamassaan kirjeessä. Saksa vastasi 17 päivänä elokuuta 2010 päivätyllä kirjeellä, että jäljellä oleva hakija kieltäytyi keskeyttämästä osallistumistaan tarkastusohjelmaan, minkä vuoksi Saksalla ei ollut muuta vaihtoehtoa kuin jatkaa arviointia.
(7)
Kuten biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetussa Euroopan parlamentin ja neuvoston asetuksessa (EU) N:o 528/2012 (4) vahvistetaan, elintarvikkeiden tai rehujen säilyvyyden takaamiseksi käytettäviin valmisteisiin sovelletaan asetusta (EY) N:o 1831/2003 ja elintarvikelisäaineista 16 päivänä joulukuuta 2008 annettua Euroopan parlamentin ja neuvoston asetusta (EY) N:o 1333/2008 (5). Sen vuoksi tällaiset valmisteet jätetään direktiivin 98/8/EY 1 artiklan 2 kohdan o alakohdan nojalla kyseisen direktiivin soveltamisalan ulkopuolelle. Siksi olisi oikeusvarmuuden vuoksi päätettävä, että tuotetyypissä 20 käytettyä formaldehydiä ei lisätä kyseisen direktiivin liitteisiin I, I A tai I B.
(8)
Formaldehydiä ei tiedetä käytettävän elintarvikelisäaineena, eikä sitä ole asetuksen (EY) N:o 1333/2008 mukaisesti hyväksytty tällaiseen käyttöön.
(9)
Parhaillaan on arvioitavina kaksi hakemusta formaldehydin hyväksymiseksi rehun lisäaineena asetuksen (EY) N:o 1831/2003 mukaisesti. Formaldehydiä sisältävien rehun säilytysaineena käytettyjen valmisteiden, jotka on saatettu markkinoille biosidivalmisteina, käytöstä poistamiselle asetetussa määräajassa olisi otettava huomioon tällaisten valmisteiden sääntelyn asetuksen (EY) N:o 1831/2003 edellyttämä aika.
(10)
Tässä asetuksessa säädetyt toimenpiteet ovat biosidituotteita käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Tuotetyypissä 20 käytettyä formaldehydiä (EC-numero 200-001-8, CAS-numero 50-00-0) ei lisätä direktiivin 98/8/EY liitteisiin I, I A tai I B.
2 artikla
Biosidivalmisteina markkinoille saatettuja, rehun säilytysaineena käytettyjä formaldehydiä sisältäviä valmisteita ei saa enää saattaa markkinoille 1 päivästä heinäkuuta 2015 lähtien.
3 artikla
Tämä päätös on osoitettu kaikille jäsenvaltioille.
Tehty Brysselissä 25 päivänä huhtikuuta 2013.

Labels: 3
1
17
6